Ni mand fra Flyvestation Aalborg er allerede sendt afsted.

Et overvågningsfly fra Flyvestation Aalborg skal nu hjælpe med at holde øje med migranter, der forsøger at krydse Den Engelske Kanal mellem Frankrig og Storbritannien. Challengerflyet er en del af den fælles EU grænseindsats kaldet Frontex. Flyet og dets ni mand store besætning forlod allerede mandag Flyvestation Aalborg og fløj til Malaga i Sydspanien, fordi flyet skulle være en del af den EU styrke, der overvåger Middelhavet. Men efter 27 migranter onsdag i sidste uge druknede, mens de forsøger at krydse Den Engelske Kanal i en gummibåd, så styrker EU nu deres fælles overvågning i området. - For os betyder det, at vi skal gøre vores arbejde et andet sted, end vi havde troet. Vi skal gøre det med den samme flyvemaskine, vi skal gøre det med det samme hold, og i virkeligheden er opgaven stort set den samme. - Besætningen skal skifte hotel til et andet land, og så skal de ellers løse opgaven på fuldstændig samme måde, som det ellers var meningen, siger Hans Peter Andersen, der er chef for Operationsafdelingen hos Air Transport Wing på Flyvestation Aalborg. Det nordjyske fly får base i den franske by Lille, og missionen varer foreløbig indtil 29. december i år. Besætningen på Challengerflyet skal fra luften spotte eventuelle migranter, der forsøger at krydse Den Engelske Kanal. Herfra skal de så melde migranternes placering videre til folk på landjorden, så der kan blive sendt eksempelvis en kystvagt ud og stoppe migranter, inden de ikke risikere livet på Den Engelske Kanal. - Forhåbentlig kommer det også til at have en præventiv effekt, at der er fly dernede, sådan at menneskesmuglerne, og dem der laver en butik ud af det, kan se, at det ikke er lige så nemt, som det plejer at være, fordi der er nogen, der holder øje med dem, forklarer Hans Peter Andersen til TV2 Nord. Se videoklip med Hans Peter Andersen her.